text: Bag om TV SYD: Mød værten Mikkel Skovsgaard
  03 december 2013 kl. 11.09
  Studievært Mikkel Skovsgaard er blevet sat på en prøve. Hør ham fortælle om tre ting, han er glad for.
  Han sidder i et af redigeringsrummene. Afslappet stil. Det er åbenlyst, at han ikke skal på skærmen foreløbig. Men den afslappede tøjstil er ikke tilfældig. Det er også åbenlyst.
  
  Vild med sko
  Hvad kan du godt lide, bliver han spurgt.
  Han svarer på spørgsmålet ved at pege ned på sine sko. Et par nye trendy Nike fritidssko. Han smiler og siger:
  - Jeg elsker sko. At se på dem. At købe dem. At gå i dem.
  Den 33-årige studievært på TV SYD skifter dem da også gerne ud fra dag til dag.
  - Jeg har nok 10 forskellige par sko på i løbet af et par uger, siger han og tilføjer efter en lille pause:
  - Inklusiv mine løbesko.
  Som du løber i?
  - Hahaha, ja da.
  Skoene han har på i dag - sorte med de rigtige striber og kontrasterende farver - ligner ikke umiddelbart køb i Netto til 99 kr. Men, siger han:
  - Jeg er ikke nogen sko-snob. Jeg er sådan set ligeglad med, hvilket mærke det er. Og om et par sko koster 299 eller meget mere. Hvis jeg falder for dem, så køber jeg dem, hvis jeg har råd til det.
  I hans hjem ligger skoene i en stor skuffe under sengen. Men her ligger også kærestens sko, så de ligger nok lidt hulter til bulter, indrømmer Mikkel Skovsgaard.
  - Til gengæld har jeg kun ét par sko her på arbejdet, så hvis seeren får øje på dem, så vil de se et par mørkebrune sko fra mærket Tiger of Sweden.
  Skulle de ikke være sorte til det mørke jakkesæt, du som regel har på?
  - Jo, det var egentlig også min tanke, men TV SYDs stylist mener, at det ville være flottere med mørkebrune.
  
  Vild med bil
  - Se!
  Han peger på sin bil. En ny sort VW Polo TDI.
  - Jeg har aldrig haft en bil før, men da jeg fik job her på TV SYD, skulle jeg have en.
  Og han var ikke i tvivl om, hvilken bil han ville have.
  - Allerede da den nye Polo-model kom, tænkte jeg at det skulle være den, hvis jeg skulle have en bil. Den er flot og lidt fræk at se på. Og så har den en front, der ser lidt bisset ud, som den tænker: Væk med jer der foran. Her kommer jeg!
  Så et besøg hos en VW-autoforhandler blev nødvendigt. Afsted afsted afsted.
  - Jeg ville egentlig bare have mindre og billigere bil, men man bliver jo nemt fristet, smiler han.
  Glad sælger
  - Sælgeren var naturligvis venlig, men hans smil blev større og større hver gang jeg gav mig til at overveje noget mere ekstraudstyr. Det endte da også med, at han så meget glad ud. Jeg lod mig da også friste for næsten 100.000 kr. mere end hvad jeg egentlig kom efter. Men så har jeg også ISOFIX, så min nevø kan blive spændt fast i sin barnestol, når han skal køre med, smiler Mikkel Skovsgaard.
  Med bopæl i Århus pendler han over 200 kilometer tur-retur, så efterhånden kommer han til at spendere en hel del tid i bilen. Det var derfor heller ikke megen tvivl om, at det skulle være en diesel. Bogstaverne TDI bagpå bilen angiver, at det ikke bare er en "dieselhakker", men en turbo-diesel og at den lille bil godt kan sparke fra sig.
  - Den skulle jo gerne klare bakken ved Ejer Bavnehøj, siger han med et smil.
  Men smilet stivner, da der skal snakkes fotos af ham og bilen.
  - Nu har den jo fået vinterdæk på og har kun grimme stålfælge og hjulkapsler på.
  Mikkel Skovsgaard må beroliges:
  Men så må vi jo tage billedet, så man kun kan se bilen forfra. Og her er det.
  
  Vild med Tissot
  Muligheden bød sig pludseligt og uventet. Som en appelsin der falder ned fra himlen lige ned i turbanen.
  - En journalistkollega havde vundet uret i en eller anden konkurrence, men han var ikke specielt interesseret i det, så han spurgte mig, om jeg ville købe det, fortæller Mikkel Skovsgaard.
  Så nu sidder der på hans venstre håndled et flot stålgråt ur.
  - Mærke? Øh...
  Han må tjekke for at besvare spørgsmålet.
  - Tissot. Og så står der 1853 dér, siger han og peger på den øverste del af urskiven.
  - Mon ikke det er betegnelsen for en serie, spørger han sig selv.
  Måske er det snarere det årstal, hvor Tissot begyndte at producere de schweiziske ure. Men det er en detalje, som studieværten ikke er bekendt med. Han nyder mere udseendet og følelsen af, at der åbenlyst er tale om et kvalitetsur.
  I hvert fald fik han uret efter at have kigget på et par hjemmesider for at tjekke pris og andre oplysninger om uret.
  - Han skulle jo ikke have fuld pris for det, griner han.
  Egentlig havde han ikke regnet med at skulle bruge ret mange penge på et ur.
  - Jeg har altid gået med billige ure af alle mulige forskellige slags, men da jeg så det her, tænkte jeg, at det måske var på tide at få et kvalitetsur, så jeg slog til og købte det. Det har jeg bestemt ikke fortrudt.
  
  Følg Mikkel Skovsgaard på Twitter
  Tweets by @MiklSkovsgaard
  !function(d,s,id){var js,fjs=d.getElementsByTagName(s)[0],p=/^http:/.test(d.location)?'http':'https';if(!d.getElementById(id)){js=d.createElement(s);js.id=id;js.src=p+"://platform.twitter.com/widgets.js";fjs.parentNode.insertBefore(js,fjs);}}(document,"script","twitter-wjs");
  